Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 893/13/7701	Bardejov, 14.2.2014
EEČ : 2-54-25-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 11.11.2013 v čase okolo 17.00 hod. v obci XXXXX, okr. XXXXX, po predchádzajúcej vzájomnej dohode spoločne s maloletými M.S., nar. 02.11.2001, a V.M., nar. 02.06.2003, prišli k budove Základnej školy s Materskou školou v Petrovej, po železných stúpačkách komína kotolne školy vyšli na plechový prístrešok hangáru, po ktorom prešli k malému plastovému okienku vedúcemu do miestnosti zv. škrabka, ktoré obvinený svojím doneseným nožíkom vypáčil a otvoril, a maloletý M.S. cez neho vošiel do vnútra, prešiel do vedľajšej miestnosti, v ktorej zvnútra otvoril okno, všetci traja spoločne odstránili sieťku proti hmyzu a následne do budovy vošiel aj obvinený a mal. V.S., kde z miestnosti zv. škrabka odcudzili 0,5 kg mandariniek, a z priestorov kuchyne odcudzili 7 ks písacích pier rôznych farieb, 1 ks dezert a 1 ks visiaci zámok zn. Snostar s pravým kľúčom, čím takto svojím konaním spôsobil Obecnému úradu XXXXX, okr. XXXXX, škodu odcudzením vo výške 11,93 € a škodu poškodením zariadenia vo výške 22,- €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ v Kurove sp.zn. ORP-738/KU-BJ-2013 zo dňa 04.12.2013 bolo podľa § 206 ods. 1 Tr. poriadku vznesené obvinenie ml. XXXXX-Bilému, nar. XXXXX v Bardejove, trvale bytom XXXXX, okr. XXXXX, za prečin krádeže podľa § 212 ods. 2 písm. a/ Tr. zákona na tom skutkovom základe, krorý je uvedený v enunciáte tohto uznesenia. 

Po skončení skráteného vyšetrovania predložil dňa 21.01.2013 poverený príslušník Obvodného oddelenia PZ v Kurove podľa § 209 ods. 1 Tr. poriadku Okresnej prokuratúre XXXXX vyšetrovací spis sp.zn. ORP-738/KU-BJ-2013 na ďalšie konanie.

Preskúmaním na vec sa vzťahujúceho vyšetrovacieho spisu bolo zistené, že sú splnené podmienky na postup prokurátora podľa ustanovenia § 216 Tr. poriadku, pretože obvinený XXXXX - Bilý sa vo svojej výpovedi konanej dňa 14.01.2014 na Obvodnom oddelení PZ v Kurove pred povereným príslušníkom PZ k spáchaniu skutku kladenému mu za vinu uznesením sp.zn. ORP-738/KU-BJ-2013 zo dňa 04.12.2013 priznal, popísal jeho spáchanie a oľutoval svoj čin. Taktiež urobil vyhlásenie, že spáchal skutok, za ktorý je stíhaný a vyslovil súhlas s podmienečným zastavením trestného stíhania.

	Z listinných dôkazov, a to potvrdenia o zaistení veci a úradného záznamu o vrátení veci Obvodného oddelenia PZ v Kurove zo dňa 13.11.2013 je zrejmé, že obvinený XXXXX - Bilý dňa 13.11.2013 vydal odcudzené perá v počte 7 kusov, ako aj visiaci zámok zn. Snostar s pravým kľúčom, a tieto veci boli dňa 28.11.2013 vrátené XXXXX, starostke obce XXXXX, okr. XXXXX, ktorá zároveň potvrdila, že škoda, ktorú si voči obvinenému uplatnila, jej bola uhradená vo výške 33,93 €. Táto skutočnosť vyplýva aj z potvrdenky č. 7355570 zo dňa 24.01.2014. 

	Z charakteristík na obvineného ml. XXXXX - Bilého a odpisu registra trestov vyplýva, že XXXXX - Bilý viedol riadny život, doteraz nebol súdne trestaná a v evidencii priestupkov Obvodného úradu XXXXX, odbor všeobecnej vnútornej správy nemá žiaden záznam. V mieste trvalého bydliska je hodnotený kladne, býva v obecnom nájomnom byte spolu so svojími rodičmi, bratom a jeho rodinou, jeho správanie nebolo riešené komisiou na ochranu verejného poriadku. Úrad práce, sociálnych vecí a rodiny XXXXX, Odbor sociálnych vecí a rodiny, odd. sociálnoprávnej ochrany detí a sociálnej kurately doposiaľ o mladistvom XXXXX - Bilom spisovú dokumentáciu neviedol.

	V zmysle ustanovenia § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ 	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ 	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ 	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Pri prečine krádeže podľa § 212 ods. 2 písm. a/ Tr. zákona je trestná sadzba trestu odňatia slobody až na dva roky.

Vzhľadom na to, že u obvineného XXXXX - Bilého boli splnené zákonné podmienky na postup podľa ustanovenia § 216 ods. 1 Tr. poriadku, bolo potrebné rozhodnúť tak, ako je uvedené vo výrokovej časti tohto uznesenia.

Obvinenému XXXXX - Bilému bola v súlade s ustanovením § 216 ods. 2 Tr. poriadku určená skúšobná doba na 12 (dvanásť) mesiacov. Skúšobná doba začína plynúť právoplatnosťou tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladislava Slosarčíková
prokurátorka